
Fogászati kompozitok polimerizációs zsugorodásának hatása a fogcsücskök elhajlására

A fogászati kompozitok számos előnyös tulajdonsággal rendelkeznek más tőmőanyagokkal szemben, ebből kifolyólag gyakran használják őket oldalsó fogak restaurálásához. A kompozitok fontos jellemzője a polimerizációjukkor végbemenő zsugorodás, amely a tömésben és a fogszövetben megjelenő feszültségekhez vezethet. A zsugorodási feszültségek a fogzománc apró repedéseinek megjelenését, széli beszűrődés kialakulását, a fogcsücskök elmozdulását eredményezhetik. Kutatásom célja, hogy megvizsgáljam 2 fogászati kompozit polimerizációs zsugorodásának hatását a csücsök-elhajlásra.
Alumíniumötvözet lemezből kialakított MOD kavitások (4 mm x 4 mm x 4 mm) fogászati kompozittal lettek feltöltve. A kísérleti terv négy mintacsoportot tartalmazott a használt rétegzési technika (bulk, horizontális, ferde) és tömőanyag (Filtek Z550, Filtek One Bulk Fill) függvényében. A csücsök-elhajlás mértékének meghatározására DIC (Digital Image Correlation) technikával, illetve koordináta-mérőgép segítségével került sor. A DIC technikával vizsgált nagyfelbontású fényképek a tömés behelyezése előtt és 10 perccel utána készültek. A koordináta-mérőgéppel a kavitások külső falain tömés előtt és egy nappal tömés után készültek mérések. A kapott mérési eredmények összehasonlítása statisztikai analízis segítségével történt.



